Predkladacia správa

Návrh zákona, ktorým sa mení a dopĺňa zákon č. 333/2004 Z. z. o voľbách do Národnej rady Slovenskej republiky a zákon č. 331/2003 Z. z. o voľbách do Európskeho parlamentu v znení neskorších predpisov sa predkladá podľa Plánu legislatívnych úloh vlády Slovenskej republiky na rok 2005. 

Účelom návrhu zákona je upresniť a zosúladiť niektoré ustanovenia zákonov upravujúcich konanie volieb, reagovať na skúsenosti z uplatňovania zákona č. 331/2003 Z. z. o voľbách do Európskeho parlamentu v praxi ako aj na rozhodnutie Rady z 25. júna a 23. septembra 2002, ktorým sa mení Akt o priamych a všeobecných voľbách poslancov Európskeho parlamentu, pripojený k rozhodnutiu 76/787/ESUO, EHS, Euratom. 

	V oboch článkoch návrhu zákona sa upravuje ustanovenie o vrátení kaucie politickej strane alebo koalícii politických strán s tým, že ďalším dôvodom na vrátenie kaucie je aj nezaregistrovanie kandidátnej listiny politickej strany alebo politickej koalície. V článku I sa ďalej ustanovuje jednotný spôsob číslovania volebných okrskov, skladanie sľubu zapisovateľa volebnej komisie, ustanovujú sa subjekty, u ktorých sa uplatňujú príslušné náhrady za výkon činnosti člena volebnej komisie a lehoty, v ktorých tieto náhrady je potrebné uplatniť. V článku II sa konanie volieb do Európskeho parlamentu ustanovuje na sobotu, upravuje sa povinnosť členov okrskových volebných komisií zachovávať mlčanlivosť o spracúvaných osobných údajoch, upresňuje sa ustanovenie o aktívnom volebnom práve v súlade s § 2 zákona,   rieši sa aj prípad, keď volič nepreukáže svoju totožnosť – ako sankcia za nesplnenie zákonom ustanovenej povinnosti sa mu neumožní hlasovanie. V súlade s citovaným rozhodnutím Rady sa upravuje zverejňovanie výsledkov volieb. 

Návrh zákona nemá dopad na štátny rozpočet, ani na rozpočty obcí alebo rozpočty vyšších územných celkov ani na hospodárenie verejnoprávnych inštitúcií, nemá vplyv na zamestnanosť ani na životné prostredie ani na podnikateľské prostredie. Z tohto dôvodu sa ani nevyhotovuje doložka finančných, ekonomických, environmentálnych vplyvov a vplyvov na zamestnanosť a podnikateľské prostredie. 

Návrh zákona bol predmetom medzirezortného pripomienkového konania. Uplatnené pripomienky a spôsob ich zapracovania je uvedený v pripojenom vyhodnotení pripomienkového konania. 
Na základe jeho výsledkov sa návrh zákona na rokovanie vlády Slovenskej republiky a predkladá bez rozporov. 

Legislatívna rada vlády Slovenskej republiky prerokovala návrh zákona dňa 17. mája 2005. Jej pripomienky sú v návrhu zákona zapracované.